מפת מחוזות יפן
יפן מחולקת מנהלתית ל-47 מרכיבים: אזור מטרופוליני (*to* 都) טוקיו, אזור הפרובינציה (*dō* 道) הוקאידו, 2 מחוזות עירוניים (*fu* 府) אוסקה וקיוטו ו-43 מחוזות (*ken* 県). ביפן הם נקראים 都道府県‏ (*todōfuken*). המחוזות הם גופים ממשלתיים הגדולים מערים, עיירות וכפרים.

הנציג הבכיר של כל מחוז הוא מושל (*chiji* 知事) הנבחר בצורה ישירה. חוקים ותקציבים נקבעים על ידי ועדה (議会 *gikai*), אשר חבריה מכהנים 4 שנים.

על פי חוק האוטונומיה המקומית, כל מחוז מחולק בתורו לערים (*shi* 市) ונפות (*gun* 郡). כל נפה מתחלקת בתורה לעיירות (*chō,* *machi* 町) וכפרים (*son,* *mura* 村). למשל, הוקאידו מחולק לארבע עשרה נפות, המשמשות כסניפים (*shichō* 支庁) של המחוז. ישנם מחוזות בהם סניפים אשר ממלאים תפקידים מנהלתיים, מחוץ לבירה.

רקע היסטורי
-----------

שיטת החלוקה הנוכחית נקבעה על ידי ממשלת מייג'י, ביולי 1871, עם ביטול שיטת הנחלות הפיאודליות. על אף שתחילה היו 300 מחוזות, רבים מהם היו האן לשעבר, מספר זה צומצם באופן דרסטי ל-72 לקראת סוף שנת 1871, ול-47 בשנת 1888. חוק האוטונומיה המקומית משנת 1947 מסר עוצמה פוליטית רבה יותר למחוזות, והקים ממשלות מחוזיות ובתי נבחרים מקומיים.

בשנת 2003, הציע ראש הממשלה דאז, ג'וניצ'ירו קואיזומי, לאחד את כל המחוזות לעשר מדינות אזוריות, על פי המודל האמריקאי. התוכנית קראה לכל אזור לקבל אוטונומיה רבה יותר מהמחוזות הקיימים, ובכך הוריד את מספר הנפות ולחסוך בעלויות הממשל.
ישנן הצעות ממשלתיות נוספות לאיחוד מחזות, אך נכון לינואר 2010 הן אינן מתוכננות לצאת לפועל.

סוגי מחוזות
-----------

סוגי המחוזות - *טוֹ, דוֹ, פוּ וקֶן* - נבדלים זה מזה מסיבות היסטוריות, אך מאז שנת 1947 אין הבדל מנהלתי ביניהם. לרוב נקראים המחוזות בשמותיהם בלבד, ללא תוספת הסוג, מלבד הוקאידו. אולם, התוספת באה לידי ביטוי כאשר מעוניינים להבדיל בין המחוז לבין העיר בעלת אותו השם. למשל הירושימה-קן הוא השם היפני של המחוז, והירושימה-שי היא העיר הגדולה בו.

### *פוּ* (אוסקה וקיוטו) ו-*קֶן*

במהלך תקופת אדו, השוגון יצר אזורים תחת שליטת השוגונות מסביב לתשע הערים הגדולות ביפן, ועוד 302 אזורים תחת ניהול עיריות. כאשר ממשלת מייג'י החלה בתהליך יצירת המחוזות בשנת 1868, הפכו האזורים סביב תשע הערים הגדולות ל-*פוּ*, ושאר האזורים הפכו ל-*קן*. מאוחר יותר, בשנת 1871, הפכה הממשלה את אזורי טוקיו, אוסקה וקיוטו ל"פו", והורידה את שאר האזורים לדרגת *קן*. במהלך מלחמת העולם השנייה, בשנת 1943, הפכה טוקיו ל-*טוֹ*, סוג חדש של פסבדו-מחוז.

לפני מלחמת העולם השנייה חוקים שונים חלו על *פו* ו-*קן*, אך הבחנה זו בוטלה לאחר המלחמה, וכיום שני סוגי המחוזות מתפקדים בצורה דומה. כתוצאה מכך, בעברית ובאנגלית אין הבחנה בין *פו* ו-*קן*, ושניהם נקראים "מחוז" (Prefecture).

### הוקאידו

המונח *דוֹ* (פרובינציה) שימש במקור לאזורים המורכבים ממספר פרובינציות, כמו טוקאידו. המונח משתמש בקנג'י של המילה "דרך", והקיסר טמו נחשב כטובע המונח.

הוקאידו, הפרובינציה היחידה כיום, לא היה אחד משבע הפרובינציות המקוריות (הוא נודע בשם "אֶזוֹ" בתקופה הטרום מודרנית). שמו המודרני הגיע ככל הנראה מאחד החוקרים היפניים הראשונים שהגיעו לאי, מָטְסוּאוּרָה טָקֵשׁירוֹ. מכיוון שהוקאידו אינו מתאים לסיווגי ה-*דו* הקיימים, הומצאה עבורו קטגוריה חדשה.

ממשלת מייג'י סיווגה את הוקאידו תחילה כ"התיישבות נציגותית" (*kaitakushi* 開拓使), ומאוחר יותר חילקה את האי לשלושה מחוזות (סאפורו, הַקוֹדאטֶה ונֶמוּרוֹ). כל השלושה התאחדו למחוז הוקאידו בשנת 1886. סיומת ה-*קן* מעולם לא נוספה לשם, ועל כן סיומת ה-*דו* קיבלה גם היא משמעות של מחוז.

כאשר צורף הוקאידו ליפן, רשת התחבורה באי הייתה דלילה, ועל כן חולק המחוז למחוזות-משנה אשר יכלו למלא תפקידים מנהלתיים של ממשלת המחוז, וכך לעקוב מקרוב אחר פיתוח האי. מחוזות-משנה אלה עדיין קיימים כיום, על אף שהם מחזיקים בפחות כוח מאשר היה להם לפני מלחמת העולם השנייה: כיום הם קיימים בעיקר למטרות בירוקרטיות.

"מחוז הוקאידו" הוא למעשה מונח מיותר, על אף שמדי פעם נעשה בו שימוש על מנת להבדיל בין ממשלת המחוז לאי עצמו. ממשלת המחוז מכנה עצמה "ממשלת הוקאידו" להבדיל מ"ממשלת מחוז הוקאידו."

העיר הגדולה ביותר ובירת מחוז הוקאידו היא העיר סאפורו, העיר החמישית בגודלה ביפן. עיר גדולה נוספת היא הקודאטה.

### טוקיו-טוֹ

האזור המטרופוליטני (טוֹ) היחיד ביפן הוא טוקיו. לאחר ביטול שיטת הנחלות הפיאודליות, טוקיו-פוּ (מחוז עירוני כמו קיוטו ואוסקה) הכיל מספר ערים, שהגדולה שבהן היא העיר טוקיו. טוקיו עצמה חולקה ל-15 רבעים.

בשנת 1943, שונה סיווג טוקיו-פו לטוקיו-טו, ורובעיה של טוקיו הפכו לרבעים מיוחדים, כאשר רשויות מקומיות נכנסות תחת סמכות המחוז, ולכל רובע אספה מחוקקת וראש עירייה משלו. מספר פרוורים, כפרים ועיירות מסביב לעיר הפכו גם הם לרבעים, והביאו את מספרם ל-35.

הסיבה לארגון מחדש זה הייתה לאחד את מינהל האזור על ידי ביטול רשויות ברמות שונות. הממשל המרכזי היה מעוניין בשליטה רחבה יותר על העיר בשל מצבה המדרדר של יפן במלחמת העולם השנייה, ובשל האפשרות של מקרה חירום במטרופולין.

לאחר המלחמה, אולצה יפן לְבַזֶר את טוקיו בשנית, על פי התנאים הכללים לדמוקרטיזציה שהוכתבו בוועידת פוטסדאם. סימני השפעת הממשל על העיר טוקיו נעלמו בתקופה זו, והרבעים זכו למעמד מוניציפלי, אשר התחזק עם הזמן. מבחינה מינהלתית, רובעי טוקיו כיום כמעט ואינם נבדלים מכל רשות מקומית אחרת.

הרפורמות שנערכו לאחר המלחמה אף שינו את מפת העיר טוקיו. בשנת 1947, 35 הרבעים אורגנו מחדש ל-23 רבעים מיוחדים, מכיוון שרבים נהרגו בהפצצות על העיר במהלך המלחמה, ניצולים רבים עזבו את העיר ורבים מהגברים שגויסו לא חזרו.

ישנם מספר הבדלים במינוח בין טוקיו לשאר המחוזות: כוחות המשטרה וכיבוי האש נקראים צ'וֹ (*chō* 庁) במקום הוֹנְבּוּ (*honbu* 本部), למשל. אולם, ההבדל היחיד ברמה המנהלתית בין טוקיו-טו לשאר המחוזות הוא שטוקיו חולשת על ערים כמו גם רבעים. כיום, כשאר לרובעי טוקיו יש דרגת אוטונומיה הקרובה לזו של ערים אחרות במדינה, ההבדל ברמה המנהלתית בין טוקיו לשאר המחוזות הוא מזערי.

ממשלת יפן עדיין מתרגמת את *טוקיו-טו* כ"מטרופולין טוקיו" כמעט בכל המקרים, וממשלתה מכונה "ממשלת המטרופולין טוקיו."

רשימת המחוזות
-------------

מקובל לאגד את המחוזות לחבלי ארץ, כאשר לחבל אין מעמד משפטי כלשהו. אולם, המנהג לסדר את המחוזות לפי מיקומם הגאוגרפי הוא נפוץ. מצפון לדרום, מחוזות יפן והאזורים בהם הם נמצאים הם:

| אזור | מס' | שם | בירה | שם בשפת המקור | אוכלוסייה נכון לשנת 2020 | שטח |
| --- | --- | --- | --- | --- | --- | --- |
| **חבל הוקאידו( *Hokkaidō* )**   | 1 | מחוז הוקאידו | סאפורו | 北海道, Hokkaidō | 5,135,214 | 83,424 |
| **חבל טוהוקו ( *Tōhoku* )**   | 2 | מחוז אאומורי | אאומורי | 青森県 Aomori-ken | 1,237,984 | 9,646 |
| 3 | מחוז איווטה | מוריאוקה | 岩手県Iwate-ken | 1,210,534 | 15,275 |
| 4 | מחוז מיאגי | סנדאי | 宮城県 Miyagi-ken | 2,301,996 | 7,282 |
| 5 | מחוז אקיטה | אקיטה | 秋田県 Akita-ken | 959,502 | 11,637 |
| 6 | מחוז יאמאגטה | יאמאגטה | 山形県 Yamagata-ken | 1,068,027 | 9,323 |
| 7 | מחוז פוקושימה | פוקושימה | 福島県 Fukushima-ken | 1,833,152 | 13,784 |
| **חבל קאנטו(*Kantō*)**   | 8 | מחוז איבראקי | מיטו | Ibaraki-ken 茨城県 | 2,867,009 | 6,097 |
| 9 | מחוז טוצ'יגי | אוצונומיה | Tochigi-ken 栃木県 | 1,933,146 | 6,408 |
| 10 | מחוז גונמה | מאבאשי | 群馬県 Gunma-ken | 1,939,110 | 6,362 |
| 11 | מחוז סאיטאמה | סאיטאמה | Saitama-ken 埼玉県 | 7,344,765 | 3,798 |
| 12 | מחוז צ'יבה | צ'יבה | Chiba-ken 千葉 | 6,284,480 | 5,158 |
| 13 | מחוז טוקיו | טוקיו | Tōkyō-to 東京都 | 14,047,594 | 2,194 |
| 14 | מחוז קנאגאווה | יוקוהמה | 神奈川県 Kanagawa-ken | 9,237,337 | 2,416 |
| **חבל צ'ובו( *Chūbu* )**   | 15 | מחוז ניאיגטה | ניאיגטה | Niigata-ken 新潟県 | 2,201,272 | 12,584 |
| 16 | מחוז טויאמה | טויאמה | 富山県 Toyama-ken | 1,034,814 | 4,248 |
| 17 | מחוז אישיקווה | קנאזווה | Ishikawa-ken 石川県 | 1,132,526 | 4,186 |
| 18 | מחוז פוקואי | פוקואי | Fukui-ken 福井県 | 766,863 | 4,190 |
| 19 | מחוז יאמאנאשי | קופו | 山梨県 Yamanashi-ken | 809,974 | 4,465 |
| 20 | מחוז נאגנו | נאגנו | Nagano-ken 長野県 | 2,048,011 | 13,562 |
| 21 | מחוז גיפו | גיפו | Gifu-ken 岐阜県 | 1,978,742 | 10,621 |
| 22 | מחוז שיזואוקה | שיזואוקה | 静岡県 Shizuoka-ken | 3,633,202 | 7,777 |
| 23 | מחוז אאיצ'י | נגויה | 愛知県 Aichi-ken | 7,542,415 | 5,173 |
| **חבל קנסאי( *Kansai* )**   | 24 | מחוז מיאה | צו | 三重県 Mie-ken | 1,770,254 | 5,774 |
| 25 | מחוז שיגה | אוצו | 滋賀県 Shiga-ken | 1,413,610 | 4,017 |
| 26 | מחוז קיוטו | קיוטו | Kyōto-fu 京都府 | 2,578,087 | 4,612 |
| 27 | מחוז אוסקה | אוסקה | Ōsaka-fu 大阪府 | 8,837,685 | 1,905 |
| 28 | מחוז היוגו | קובה | 兵庫県 Hyōgo-ken | 5,465,002 | 8,401 |
| 29 | מחוז נארה | נארה | Nara-ken 奈良県 | 1,324,473 | 3,691 |
| 30 | מחוז וקאיאמה | וקאיאמה | Wakayama-ken 和歌山県 | 922,584 | 4,725 |
| **חבל צ'וגוקו( *Chūgoku* )**   | 31 | מחוז טוטורי | טוטורי | Tottori-ken 鳥取県 | 553,407 | 3,507 |
| 32 | מחוז שימאנה | מצואה | Shimane-ken 島根県 | 671,126 | 6,708 |
| 33 | מחוז אוקיאמה | אוקיאמה | 岡山県 Okayama-ken | 1,888,432 | 7,114 |
| 34 | מחוז הירושימה | הירושימה | 広島県 Hiroshima-ken | 2,799,702 | 8,480 |
| 35 | מחוז ימאגוצ'י | ימאגוצ'י | 山口県 Yamaguchi-ken | 1,342,059 | 6,113 |
| **חבל שיקוקו(*Shikoku*)**   | 36 | מחוז טוקושימה | טוקושימה | 徳島県 Tokushima-ken | 719,559 | 4,147 |
| 37 | מחוז קאגווה | טקמצו | 香川県 Kagawa-ken | 950,244 | 1,877 |
| 38 | מחוז אהימה | מצויאמה | 愛媛県 Ehime-ken | 1,334,841 | 5,676 |
| 39 | מחוז קוצ'י | קוצ'י | 高知県 Kōchi-ken | 691,527 | 7,104 |
| **חבל קיושו(*Kyūshū*)**   | 40 | מחוז פוקואוקה | פוקואוקה | 福岡県 Fukuoka-ken | 5,135,214 | 4,987 |
| 41 | מחוז סאגה | סאגה | 佐賀県 Saga-ken | 811,442 | 2,441 |
| 42 | מחוז נגסאקי | נגסאקי | 長崎県 Nagasaki-ken | 1,312,317 | 4,131 |
| 43 | מחוז קוממוטו | קוממוטו | 熊本県 Kumamoto-ken | 1,738,301 | 7,409 |
| 44 | מחוז אויטה | אויטה | 大分県 Ōita-ken | 1,123,852 | 6,341 |
| 45 | מחוז מיאזאקי | מיאזאקי | 宮崎県 Miyazaki-ken | 1,069,576 | 7,735 |
| 46 | מחוז קגושימה | קגושימה | 鹿児島県 Kagoshima-ken | 1,588,256 | 9,187 |
| 47 | מחוז אוקינאווה | נהה | 沖縄県 Okinawa-ken | 1,467,480 | 2,283. |
|

קישורים חיצוניים
----------------

ויקישיתוף מדיה וקבצים בנושא **מחוזות יפן** בוויקישיתוף

הערות שוליים
------------

1. ↑  Mabuchi, Masaru. "Municipal Amalgamation in Japan," World Bank, 2001

| יפןיפןחבלי ארץ ביפן |
| --- |
| 

|  |  |
| --- | --- |
| הוקאידו • טוהוקו • קאנטו • צ'ובו • קנסאי • צ'וגוקו • שיקוקו • קיושו |  |

 |

| יפןיפן מחוזות יפן |
| --- |
| חבל הוקאידו | הוקאידו (סאפורו) | מחוזות יפן |
| חבל טוהוקו | אאומורי (אאומורי) • איווטה (מוריאוקה) • מיאגי (סנדאי) • אקיטה (אקיטה) • יאמאגטה (יאמאגטה) • פוקושימה (פוקושימה) |
| חבל קאנטו | איבראקי (מיטו) • טוצ'יגי (אוצונומיה) • גונמה (מאבאשי) • סאיטאמה (סאיטאמה) • צ'יבה (צ'יבה) • מחוז טוקיו (טוקיו) • קנאגאווה (יוקוהמה) |
| חבל צ'ובו | ניאיגטה (ניאיגטה) • טויאמה (טויאמה) • אישיקווה (קנאזווה) • פוקואי (פוקואי) • יאמאנאשי (קופו) • נאגנו (נאגנו) • גיפו (גיפו) • שיזואוקה (שיזואוקה) • אאיצ'י (נגויה) |
| חבל קנסאי | מיאה (צו) • שיגה (אוצו) • קיוטו (קיוטו) • אוסקה (אוסקה) • היוגו (קובה) • נארה (נארה) • וקאיאמה (וקאיאמה) |
| חבל צ'וגוקו | טוטורי (טוטורי) • שימאנה (מצואה) • אוקיאמה (אוקיאמה) • הירושימה (הירושימה) • ימאגוצ'י (ימאגוצ'י) |
| חבל שיקוקו | טוקושימה (טוקושימה) • קאגווה (טקמאצו) • אהימה (מצויאמה) • קוצ'י (קוצ'י) |
| חבל קיושו | פוקואוקה (פוקואוקה) • סאגה (סאגה) • נגסאקי (נגסאקי) • קוממוטו (קוממוטו) • אויטה (אויטה) • מיאזאקי (מיאזאקי) • קגושימה (קגושימה) • אוקינאווה (נהה) |
| טוקיו |
| טוקיו | מטרופולין טוקיו • 23 הרבעים של טוקיו |

| חלוקה מנהלית של מדינות אסיה |
| --- |
|  | אוזבקיסטן • אזרבייג'ן • איחוד האמירויות הערביות • אינדונזיה[3] • איראן • אפגניסטן • ארמניה • בהוטן • בחריין • בנגלדש • ברוניי • גאורגיה[1] • הודו • המלדיביים • הפיליפינים • הרפובליקה הסינית[2]• הרפובליקה העממית של סין • וייטנאם • טג'יקיסטן • טורקיה[1] • טורקמניסטן • יפן • ירדן • ישראל • כווית • לאוס • לבנון • מונגוליה • מזרח טימור[3] • מיאנמר • מלזיה • נפאל • סוריה • סינגפור • סרי לנקה • עומאן • עיראק • ערב הסעודית • הרשות הפלסטינית[2] • פקיסטן • קוריאה הדרומית • קוריאה הצפונית • קזחסטן[1] • קטר • קירגיזסטן • קמבודיה • קפריסין • רוסיה[1] • תאילנד • תימן | אסיה |
| **1** חלק משטח המדינה נמצא באירופה. **2** המדינה לא מוכרת על ידי האומות המאוחדות כמדינה רשמית. **3** חלק משטח המדינה נמצא באוקיאניה. |